ЦIыкIухэр ягъэгушхуэ
Сабийхэмрэ ныбжьыщIэхэмрэ творчествэмкIэ я республикэ унэу Налшык къалэ дэтым мэлыжьыхьым и 14-м щекIуэкIащ Сирием къикIыжу хэкум къэIэпхъуэжахэм я щIэблэ 40-м сурэт щIынымкIэ я IэдакъэщIэкIхэр щагъэлъагъуэ-къыщащэху зэхыхьэ. Абы кърихьэлIащ Дунейпсо Адыгэ Хасэм и тхьэмадэ Сэхъурокъуэ Хьэутий, Мэзкуу щыIэ «Синдикэ» фирмэм и унафэщI Сэхъу Мухьэмэд, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд сымэ.
ПсапащIэ гъэлъэгъуэныгъэм и къалэн нэхъыщхьэу щытар хэкурысхэм къыдбгъэдэкIыу, хамэ къэрал къиIэпхъукIыжа ди лъэпкъэгъухэм иджыри зэ гулъытэ хэха яхуэщIынымрэ езы къэIэпхъуэжа цIыкIухэр гъэгушхуэнымрэщ.
Зэман зыбжанэ хъуауэ сурэтыщI ныбжьыщIэхэм ядолажьэ нэхъ пасэу адэжь хэкум къэIэпхъуэжа сурэтыщI икIи егъэджакIуэ Iэпыш Бибарс, гъэсакIуэхэу Щокъарэ Дианэ, Елей Миланэ сымэ, нэгъуэщIхэри. Мы егъэджэныгъэ-гъэсэныгъэ лэжьыгъэр сабийхэм къахузэгъэпэщынымкIэ сэбэпышхуэ хъуащ «Пэрыт» жылагъуэ зэгухьэныгъэм и тхьэмадэ СтIащ Ахьмэд. Зи гугъу тщIы щагъэлъагъуэ-къыщащэху зэхыхьэр егъэкIуэкIынымкIэ жэрдэмыр зейр Ащхъуэт Ланэрэ Ержыб Мадинэрэщ.
— Iуэхур къыщедгъажьэм гупсысэ нэхъыщхьэу диIар зи хэкужь къихьэж сабийхэр къыздагъэзэж щIыналъэм нэхъ щIэх хэгъэзэгъэжын зэрыхуейр арат, — жеIэ Ащхъуэтым. — ДызыщыгуфIыкI хъунухэм ящыщ зыуэ къызолъытэ цIыкIухэм ящIа сурэтхэм зауэ теплъэ зиIэ зыри зэрахэмытыр. IэдакъэщIэкIхэм нэхъыбэу къуршхэр, псыхэр, мэзхэр, къэзыухъуреихь дунейм и дахагъэрщ къахэщыр. Ар зи сурэт тлъагъу сабийхэм я гур иудауэ зэрыщымытым и нэщэнэщ.
Зэхыхьэм кърихьэлIащ «Нартхэм я хъугъуэфIыгъуэ» артпроектым и унафэщI ТIажь Борис.
— Сабийхэм лъэпкъ IуэрыIуатэми зэрыхащIыкIым гу лъыботэ, — жиIащ абы. — Ди мурадщ сурэт нэхъыфIхэм ящыщ зыбжанэ мэлыжьыхьым и 18-м едгъэкIуэкIыну «Нартиадэ» фестивалым хэдгъэхьэну.
Мы махуэм гъэлъэгъуэныгъэм къекIуэлIа цIыкIухэмрэ хьэщIэхэмрэ уэрэд, къафэ щIэщыгъуэхэмкIэ я нэгу зрагъэужьащ Сабийхэмрэ ныбжьыщIэхэмрэ я творчествэмкIэ республикэ унэм щызэхэт гупхэм.
Гъэлъэгъуэныгъэм ахъшэ сом мин 62-рэ щызэхуахьэсащ. Ащхъуэт Ланэ зэрыжиIамкIэ, ар зи сурэт ягъэлъэгъуа сабий псоми трагуэшэнущ икIи зым хуэзэу сом 1700-рэ иратынущ.
КЪУМАХУЭ Аслъэн.
